nuli balia marang karatonira. Dupi sampun kèndêl anggènipun ngandika Bathari Sawitri, Prabu Aswapati mangkurêp ing siti sarwi matur: mugi pangandikanipun sang bathari wau kasêmbadana. Samusnanipun Bathari Sawitri, Prabu Aswapati kondur dhatêng kadhatonipun. Botên watawis dangu sangking konduripun, pramèswarinipun Prabu Aswapati, ingkang sêpuh piyambak, ingkang ambêk bakti, punika lajêng anggarbini, sarêng anggènipun anggarbini wau sampun saya sêpuh, saliranipun putri ing Malawa (pramèswarinipun prabu ingkang sêpuh piyambak) katingal linimputan ing sorot kadi prabaning rêmbulan, inggih punika soroting bêbayi panjanmaning widadari, ingkang taksih wontên ing guwa garbaning ibu, dumugining lèkipun, putri ing Malawa ambabar mijil putri, paningalipun sumorot. Prabu